(Návrh)

ZÁKON

z .............2019

**o základných identifikátoroch fyzickej osoby a o zmene a doplnení niektorých zákonov**

Národná rada Slovenskej republiky sa uzniesla na tomto zákone:

**Čl. I**

**§ 1**

**Predmet zákona**

Tento zákon upravuje

a) určenie, pridelenie, poskytovanie, sprístupňovanie, overenie, zneplatnenie a stotožnenie základných identifikátorov fyzickej osoby,

b) podmienky spracúvania základných identifikátorov fyzickej osoby v informačných systémoch v súlade s osobitným predpisom o ochrane fyzických osôb pri spracúvaní osobných údajov,[[1]](#footnote-1))

c) práva a povinnosti fyzických osôb a právnických osôb pri používaní základných identifikátorov fyzickej osoby,

d) práva, povinnosti a zodpovednosť povinných osôb pri spracúvaní základných identifikátorov fyzickej osoby,

e) podmienky ochrany základných identifikátorov fyzickej osoby,

f) zriadenie registra základných identifikátorov fyzickej osoby (ďalej len „register“),

g) poskytovanie a sprístupňovanie údajov z registra,

h) pôsobnosť orgánov verejnej moci vo vzťahu k základným identifikátorom fyzickej osoby.

**§ 2**

**Pôsobnosť zákona**

(1) Tento zákon sa vzťahuje na fyzickú osobu vedenú v registri fyzických osôb,[[2]](#footnote-2)) a na povinnú osobu, ktorá spracúva základné identifikátory fyzickej osoby.

(2) Tento zákon sa nevzťahuje na elektronickú komunikáciu povinných osôb navzájom, ak sú jej obsahom utajované skutočnosti.[[3]](#footnote-3))

(3) Na spracúvanie osobných údajov podľa tohto zákona sa vzťahuje osobitný predpis.[[4]](#footnote-4))

(4) Týmto zákonom nie je dotknuté právo na ochranu osobnosti.[[5]](#footnote-5))

**§ 3**

**Vymedzenie základných pojmov**

Na účely tohto zákona sa rozumie

a) základným identifikátorom fyzickej osoby trvalý identifikačný osobný údaj fyzickej osoby, ktorý zabezpečuje jej jednoznačnosť v informačných systémoch; základným identifikátorom fyzickej osoby je

1. bezvýznamový identifikátor, ktorý je jedinečný pre každú fyzickú osobu a ktorý tvorí náhodné desaťmiestne číslo,
2. jednoznačný identifikátor, ktorý je jedinečný pre každú fyzickú osobu a ktorý tvorí zdrojová časť používaná pri konverzii základných identifikátorov a špecifická časť používaná pri elektronickej komunikácii medzi sektorovými subjektmi,
3. sektorový identifikátor, ktorý je jedinečný pre každú fyzickú osobu a ktorý je tvorený zo zdrojovej časti jednoznačného identifikátora a verejného kľúča sektorového subjektu osobitne pre každý sektorový subjekt,

b) nezabezpečeným základným identifikátorom fyzickej osoby základný identifikátor v nezmenenej podobe bez použitia kódovania, kompresie, šifrovania alebo iného spôsobu utajenia znemožňujúceho zrozumiteľnosť základných identifikátorov,

c) interným identifikátorom fyzickej osoby nezverejňovaný identifikátor používaný sektorovým subjektom alebo nesektorovým subjektom na identifikáciu fyzickej osoby v ním prevádzkovanom informačnom systéme,

d) sektorovým subjektom subjekt verejnej správy, ktorý je zapísaný do zoznamu sektorových subjektov podľa § 13 ods. 1 a § 14 ods. 1; súčasťou sektorového subjektu je aj nesektorový subjekt pri prevádzkovaní informačného systému v správe sektorového subjektu, ak osobitný predpis neustanoví inak,

e) nesektorovým subjektom fyzická osoba, ak jej bola zverená pôsobnosť v oblasti verejnej správy podľa osobitných predpisov, podnikateľ,[[6]](#footnote-6)) alebo iná právnická osoba, ktorá nie je sektorovým subjektom,

f) povinnou osobou sektorový subjekt alebo nesektorový subjekt, ktorý spracúva základné identifikátory fyzickej osoby,

g) konverzným modulom technické zariadenie, v ktorom prostredníctvom technických prostriedkov a programových prostriedkov dochádza ku konverzii základných identifikátorov konkrétnej fyzickej osoby a ktoré je súčasťou registra,

h) konverziou základného identifikátora fyzickej osoby premena základného identifikátora použitím kódovania, kompresie, šifrovania alebo iného spôsobu utajenia znemožňujúceho zrozumiteľnosť základného identifikátora na iný základný identifikátor alebo interný identifikátor,

i) prevádzkovateľom[[7]](#footnote-7)) konverzného modulu Ministerstvo vnútra Slovenskej republiky (ďalej len „ministerstvo“) alebo sektorový subjekt, ktorý prevádzkuje konverzný modul.

**§ 4**

**Register**

(1) Register je informačný systém verejnej správy, ktorý obsahuje súbor údajov o fyzických osobách v rozsahu podľa odseku 4. Ministerstvo na účely určenia, pridelenia, poskytovania, sprístupňovania, overenia, zneplatnenia a stotožnenia základných identifikátorov fyzických osôb vedie register. Správcom a prevádzkovateľom registra je ministerstvo.

(2) Z registra sa v rozsahu plnenia úloh podľa tohto zákona a osobitných predpisov poskytujú údaje v nevyhnutnom rozsahu za účelom overenia základných identifikátorov fyzickej osoby a identifikácie jednoznačnosti fyzickej osoby povinným osobám, ako aj iným členským štátom Európskej únie alebo tretím štátom, ak tak ustanovuje medzinárodná zmluva, ktorou je Slovenská republika viazaná.

(3) Ministerstvo vedie register v elektronickej forme a zaznamenávajú sa v ňom základné identifikátory každej fyzickej osoby uvedenej v registri fyzických osôb.

(4) Register obsahuje

a) bezvýznamový identifikátor,

b) jednoznačný identifikátor,

c) sektorové identifikátory.

(5) Základné identifikátory fyzickej osoby vedené v registri sa považujú za úplné a zodpovedajúce skutočnosti, pokiaľ sa nepreukáže opak. Proti osobe, ktorá sa v dobrej viere spolieha na údaje uvedené v registri, nemôže iná osoba namietať, že tieto údaje nie sú úplné alebo nezodpovedajú skutočnosti.

(6) Podrobnosti a podmienky technického prístupu, postupu a technickej podpory v registri si vzájomnou dohodou upravia ministerstvo a prevádzkovateľ konverzného modulu v súlade so štandardmi podľa osobitného predpisu.[[8]](#footnote-8))

(7) Z dôvodu zachovania jednoznačnosti pri určovaní a prideľovaní základných identifikátorov fyzickej osoby sa základné identifikátory fyzickej osoby uchovávajú v registri trvalo.

**§ 5**

**Základné identifikátory**

(1) Základné identifikátory fyzickej osoby možno spracúvať len spôsobom ustanoveným týmto zákonom a v jeho medziach tak, že nedochádza k porušeniu základných práv a slobôd fyzických osôb, najmä k porušeniu ich práva na zachovanie ľudskej dôstojnosti alebo k iným neoprávneným zásahom do ich práva na ochranu súkromia.

(2) Povinná osoba spracúva bezvýznamový identifikátor za podmienok ustanovených v tomto zákone alebo za podmienok ustanovených osobitným predpisom.[[9]](#footnote-9)) Bezvýznamový identifikátor možno použiť na účely identifikácie fyzickej osoby len vtedy, ak je jeho použitie nevyhnutné na dosiahnutie tohto účelu spracúvania. Bezvýznamový identifikátor je všeobecne použiteľným identifikátorom podľa osobitného predpisu.[[10]](#footnote-10))

(3) Bezvýznamový identifikátor sa uvádza na úradných dokladoch a verejných listinách, ak tak ustanovuje osobitný zákon.9) Bezvýznamový identifikátor možno v súlade s osobitným predpisom4) uvádzať aj na iných listinách a na identifikačných štítkoch,[[11]](#footnote-11)) ak tak ustanoví osobitný predpis.

(4) Uchovávanie bezvýznamového identifikátora v informačnom systéme v pôsobnosti sektorového subjektu sa zakazuje; to sa nevzťahuje na uchovávanie bezvýznamového identifikátora v registri a v registri fyzických osôb, na úradných dokladoch a na listinách uvedených v odseku 3, a na uchovávanie bezvýznamového identifikátora v kvalifikovanom certifikáte pre elektronický podpis,[[12]](#footnote-12)) alebo ak tak ustanoví osobitný predpis.

**§ 6**

**Určenie základných identifikátorov**

Základné identifikátory fyzickej osoby určuje správca registra.

**§ 7**

**Pridelenie základných identifikátorov**

(1) Pridelením základných identifikátorov sa rozumie ich priradenie fyzickej osobe.

(2) Správca registra prideľuje základné identifikátory automatizovaným spôsobom v registri pri zaevidovaní fyzickej osoby do registra fyzických osôb.

**§ 8**

**Poskytovanie a sprístupňovanie základných identifikátorov**

(1) Základné identifikátory fyzickej osoby sú v rozsahu plnenia úloh podľa tohto zákona a osobitných predpisov poskytované a sprístupňované prostredníctvom prostriedkov elektronickej komunikácie.[[13]](#footnote-13))

(2) Na účely identifikácie fyzickej osoby správca registra poskytuje základné identifikátory prevádzkovateľovi konverzného modulu.

(3) Na účely identifikácie fyzickej osoby prevádzkovateľ konverzného modulu poskytuje alebo sprístupňuje bezvýznamový identifikátor nesektorovému subjektu.

(4) Na účely identifikácie fyzickej osoby alebo plnenia úloh podľa tohto zákona a osobitných predpisov prevádzkovateľ konverzného modulu poskytuje jednoznačný identifikátor a sektorový identifikátor sektorovému subjektu.

**§ 9**

**Obmedzenie spracúvania nezabezpečeného jednoznačného identifikátora a nezabezpečeného sektorového identifikátora ministerstvom**

(1) Nezabezpečený jednoznačný identifikátor a nezabezpečený sektorový identifikátor je osobný údaj podľa osobitného predpisu,[[14]](#footnote-14)) ktorý nesmie byť uchovávaný v žiadnom informačnom systéme, s výnimkou registra.

(2) Dotknutá osoba nemá právo získať prístup k nezabezpečenému jednoznačnému identifikátoru a nezabezpečenému sektorovému identifikátoru z registra. Dotknutej osobe ministerstvo nevydá potvrdenie o tom, že spracúva jej nezabezpečený jednoznačný identifikátor a nezabezpečený sektorový identifikátor. Dotknutá osoba nemá právo získať od ministerstva informácie týkajúce sa nezabezpečeného jednoznačného identifikátora a nezabezpečeného sektorového identifikátora podľa osobitného predpisu.[[15]](#footnote-15))

(3) Ministerstvo obmedzenie práva dotknutej osoby podľa odseku 2 vykonáva z dôvodu nevyhnutnosti zabezpečenia zvýšenej ochrany osobných údajov fyzických osôb v informačných systémoch verejnej správy a z dôvodu predchádzania protiprávneho získania údajov z ďalších databáz ostatných sektorových subjektov, dôsledkom čoho by mohlo dôjsť k narušeniu ochrany dotknutých osôb alebo práv a slobôd iných; tým nie je dotknutá možnosť sprístupňovania nezabezpečeného jednoznačného identifikátora a nezabezpečeného sektorového identifikátora prístupovým miestam podľa osobitného predpisu.[[16]](#footnote-16)) Ministerstvo zabezpečí prostredníctvom technických prostriedkov, programových prostriedkov a zariadení používajúcich kódovanie, kompresiu, šifrovanie alebo obdobných zariadení nemožnosť poskytnutia a sprístupnenia nezabezpečeného jednoznačného identifikátora a nezabezpečeného sektorového identifikátora, s výnimkou sprístupnenia nezabezpečeného jednoznačného identifikátora a nezabezpečeného sektorového identifikátora podľa predchádzajúcej vety.

(4) Ministerstvo zabezpečuje v rámci záruk zabraňujúcich zneužitiu údajov podľa odseku 1 nezákonnému prístupu či prenosu týchto údajov logovaním o priebehu činnosti používateľa registra

(5) Ministerstvo uchováva spracúvané osobné údaje v rozsahu podľa odseku 1 v súlade
s § 4 ods. 7 zákona.

**§ 10**

**Preukazovanie bezvýznamového identifikátora**

(1) Preukazovaním bezvýznamového identifikátora sa rozumie jeho sprístupnenie fyzickou osobou na účely identifikácie tejto fyzickej osoby.

(2) Bezvýznamový identifikátor sa preukazuje niektorým z týchto dokladov:

a) občianskym preukazom,[[17]](#footnote-17))

b) cestovným dokladom,[[18]](#footnote-18))

c) rodným listom,[[19]](#footnote-19))

d) dokladom o pobyte vydaným podľa osobitného predpisu[[20]](#footnote-20)) alebo povolením na pobyt,[[21]](#footnote-21)) ak je v nich vyznačený,

e) osvedčením o bezvýznamovom identifikátore (ďalej len „osvedčenie“), ktorého vzor je uvedený v prílohe.

(3) Fyzická osoba, ktorej bol pridelený bezvýznamový identifikátor, môže požiadať ministerstvo o vydanie osvedčenia. Žiadosť o vydanie osvedčenia podáva fyzická osoba v písomnej forme v štátnom jazyku[[22]](#footnote-22)) spolu s dokladom o narodení; ak ide o cudzojazyčný doklad, pripojí úradný preklad do štátneho jazyka. Ministerstvo po overení bezvýznamového identifikátora vydá a zašle fyzickej osobe osvedčenie.

**§ 11**

**Overenie základných identifikátorov**

(1) Overením základných identifikátorov fyzickej osoby sa rozumie overenie platnosti jej bezvýznamového identifikátora alebo jednoznačného identifikátora.

(2) Ministerstvo je povinné overiť základné identifikátory fyzickej osoby bez zbytočného odkladu po doručení žiadosti podľa odsekov 3 až 5 o overenie základných identifikátorov a výsledok overenia oznámiť oprávnenému subjektu. Žiadosť podľa predchádzajúcej vety sa podáva a výsledok overenia sa oznamuje prostriedkami elektronickej komunikácie.

(3) Sektorový subjekt je povinný požiadať ministerstvo o overenie bezvýznamového identifikátora, ak zistí alebo má odôvodnené pochybnosti, že bezvýznamový identifikátor nespĺňa podmienky ustanovené v tomto zákone.

(4) Fyzická osoba, ktorá je držiteľom občianskeho preukazu, ktorého súčasťou je aj elektronický čip, môže požiadať ministerstvo o overenie bezvýznamového identifikátora.

(5) Sektorový subjekt je za podmienok ustanovených v tomto zákone oprávnený požiadať ministerstvo o overenie jednoznačného identifikátora.

(6) Overenie základných identifikátorov fyzickej osoby vykoná ministerstvo bezodplatne.

**§ 12**

**Zneplatnenie a stotožnenie základných identifikátorov**

(1) Zneplatnením základných identifikátorov fyzickej osoby sa rozumie zrušenie jej pôvodných základných identifikátorov a pridelenie nových základných identifikátorov fyzickej osoby.

(2) Ministerstvo je oprávnené v rozsahu plnenia úloh podľa osobitného predpisu[[23]](#footnote-23)) alebo vo výnimočných prípadoch zneplatniť jednoznačný identifikátor a súčasne so zneplatnením prideliť nový jednoznačný identifikátor. Ak je v dôsledku zneplatnenia jednoznačného identifikátora nevyhnutné zneplatniť aj bezvýznamový identifikátor, ministerstvo bezvýznamový identifikátor na základe vlastného podnetu zneplatní a súčasne so zneplatnením pridelí nový bezvýznamový identifikátor a dotknutej fyzickej osobe bezodplatne zašle osvedčenie.

(3) Ministerstvo je oprávnené v odôvodnených prípadoch, najmä pri získaní neoprávneného prístupu do informačného systému v pôsobnosti sektorového subjektu, rozdelenia sektorového subjektu alebo zlúčenia sektorových subjektov zneplatniť sektorový identifikátor a prideliť nový sektorový identifikátor.

(4) Stotožnením jednoznačného identifikátora sa rozumie obnovenie platnosti zneplatneného jednoznačného identifikátora.

(5) Ministerstvo je povinné v rozsahu plnenia úloh podľa osobitného predpisu[[24]](#footnote-24)) alebo ak to vyžaduje ochrana fyzickej osoby[[25]](#footnote-25)) zneplatniť alebo stotožniť jednoznačný identifikátor.

**§ 13**

**Vznik sektorového subjektu**

(1) Ústredný orgán štátnej správy, ostatné ústredné orgány štátnej správy, Generálna prokuratúra Slovenskej republiky, Najvyšší kontrolný úrad Slovenskej republiky, Sociálna poisťovňa, Úrad pre dohľad nad zdravotnou starostlivosťou, Všeobecná zdravotná poisťovňa, Ústavný súd Slovenskej republiky, Finančné riaditeľstvo Slovenskej republiky, Ústredie práce, sociálnych vecí a rodiny, Národný inšpektorát práce, Najvyšší súd Slovenskej republiky môže požiadať na základe písomnej žiadosti ministerstvo o zápis do zoznamu sektorových subjektov.

(2) Ministerstvo vykoná na základe doručenej žiadosti zápis do zoznamu sektorových subjektov najneskôr do 60 dní od doručenia žiadosti.

**§ 14**

**Vznik nového sektorového subjektu**

(1) Sektorový subjekt je za podmienok ustanovených v tomto zákone oprávnený vytvoriť nový sektorový subjekt neuvedený v § 13 ods. 1, ak spĺňa predpoklady podľa odseku 2 (ďalej len „nový sektorový subjekt“).

(2) Nový sektorový subjekt musí

a) byť organizačným alebo funkčným celkom v rámci sektorového subjektu podľa tohto zákona,

b) mať zverené právomoci, na vykonávanie ktorých je nevyhnutná identifikácia fyzických osôb na základe osobitného interného identifikátora,

c) spĺňať potrebné technické a odborné požiadavky, ktoré určí ministerstvo.

(3) Sektorový subjekt je oprávnený vytvoriť nový sektorový subjekt len na základe kladného stanoviska ministerstva, o ktoré je sektorový subjekt povinný požiadať ministerstvo pred vytvorením nového sektorového subjektu. Súčasťou žiadosti o vytvorenie nového sektorového subjektu musí byť zdôvodnenie potreby vzniku nového sektorového subjektu a zhodnotenie splnenia predpokladov podľa odseku 2.

(4) Sektorový subjekt je povinný po kladnom stanovisku ministerstva oznámiť ministerstvu termín vzniku nového sektorového subjektu najneskôr 60 dní pred jeho vznikom.

(5) Nový sektorový subjekt je na základe žiadosti podľa odseku 3 oprávnené vytvoriť aj ministerstvo bez splnenia predpokladu podľa odseku 2 písm. a); na takýto vznik nového sektorového subjektu sa primerane vzťahujú odseky 3 a 4.

(6) Nový sektorový subjekt je povinnou osobou podľa tohto zákona a vzťahujú sa naň všetky práva a povinnosti vyplývajúce z tohto zákona pre povinnú osobu a sektorový subjekt.

(7) Ministerstvo vedie zoznam všetkých sektorových subjektov a subjektov, ktorým bolo udelené kladné stanovisko ministerstva k ich vzniku podľa odseku 3 a zverejňuje ich na svojom webovom sídle.

**§ 15**

**Spoločné ustanovenia**

(1) Na konania podľa tohto zákona sa nevzťahuje správny poriadok.

(2) Každý je povinný poskytnúť ministerstvu potrebnú súčinnosť pri plnení jeho úloh podľa tohto zákona.

(3) Na účely identifikácie fyzickej osoby je orgán verejnej moci prostriedkami elektronickej komunikácie oprávnený požiadať ministerstvo o overenie správnosti rodného čísla prideleného fyzickej osobe podľa doterajších predpisov a bezvýznamového identifikátora. Overením správnosti rodného čísla a bezvýznamového identifikátora sa rozumie zisťovanie totožnosti fyzickej osoby identifikovanej na základe rodného čísla a fyzickej osoby identifikovanej na základe bezvýznamového identifikátora. Ministerstvo bez zbytočného odkladu oznámi výsledok overenia správnosti rodného čísla a bezvýznamového identifikátora orgánu verejnej moci prostriedkami elektronickej komunikácie.

(4) Sektorový subjekt je povinný používať rovnaký interný identifikátor vo všetkých informačných systémoch v jeho pôsobnosti prepojených s konverzným modulom sektorového subjektu.

**§ 16**

**Prechodné ustanovenia k úpravám účinným od 1. apríla 2020**

(1) Ministerstvo po 1. apríli 2020 určí a pridelí základné identifikátory každej fyzickej osobe uvedenej v registri fyzických osôb a tieto zaznamená do registra.

(2) Povinná osoba je za účelom zabezpečenia jednoznačnosti identifikácie fyzických osôb v informačných systémoch v jej pôsobnosti povinná najneskôr od 1. apríla 2030 postupovať podľa tohto zákona a uviesť do súladu s týmto zákonom všetky informačné systémy v jej pôsobnosti, v ktorých spracúva základný identifikátor fyzickej osoby.

(3) Doklady fyzickej osoby vydané podľa osobitných predpisov pred nadobudnutím účinnosti tohto zákona zostávajú v platnosti až do uplynutia doby ich platnosti podľa osobitných predpisov.

**§ 17**

**Prechodné ustanovenia k úpravám účinným od 1. apríla 2030**

(1) Rodné čísla pridelené fyzickým osobám podľa predpisov účinných do 31. marca 2029 a uvedené v dokladoch a iných listinách zostávajú naďalej v platnosti.

(2) Fyzická osoba, ktorej bolo pridelené rodné číslo podľa predpisov účinných do 31. marca 2029, preukazuje rodné číslo niektorým z dokladov podľa § 10 ods. 2 písm. a) až d) alebo osvedčením o rodnom čísle vydaným podľa predpisov účinných do 31.decembra 2029.

(3) Fyzická osoba podľa odseku 2 je oprávnená preukazovať rodné číslo pridelené podľa predpisov účinných do 31. marca 2029 počas celej doby platnosti dokladu uvedeného v § 10 ods. 2.

**§ 18**

**Zrušovacie ustanovenie**

Zrušuje sa zákon Národnej rady Slovenskej republiky č. 301/1995 Z. z. o rodnom čísle v znení zákona č. 515/2003 Z. z.

**Čl. II**

Zákon Národnej rady Slovenskej republiky č. 154/1994 Z. z. o matrikách v znení zákona Národnej rady Slovenskej republiky č. 222/1996 Z. z., zákona č. 416/2001 Z. z., zákona č. 198/2002 Z. z., zákona č. 515/2003 Z. z., zákona č. 36/2005 Z. z., zákona č. 14/2006 Z. z., zákona č. 335/2007 Z. z., zákona č. 204/2011 Z. z. a zákona č. 124/2015 Z. z. sa mení a dopĺňa takto:

1. V § 13 ods. 1 písm. b) a c), § 14 písm. b), § 15 ods. 1 písm. b), § 19 ods. 1 písm. b), § 19 ods. 1 písm. e) sa slová „rodné číslo“ nahrádzajú slovami „bezvýznamový identifikátor“.

2. V § 14 písm. f), § 19 ods. 2 písm. c), § 27 ods. 6 písm. a) a b) sa slová „rodné čísla“ nahrádzajú slovami „bezvýznamové identifikátory“.

3. V § 27 ods. 1 písm. e) sa na konci pripájajú tieto slová: „alebo doklad o bezvýznamovom identifikátore,15aa)“.

Poznámka pod čiarou k odkazu 15aa znie:

„15aa) § 10 ods. 2 zákona č. .../2019 Z. z. o základných identifikátoroch fyzickej osoby a o zmene a doplnení niektorých zákonov.“.

4. V § 37 ods. 3 sa za slovo „úmrtia“ vkladá čiarka a slová „alebo o rodnom čísle“ sa nahrádzajú slovami „rodnom čísle alebo bezvýznamovom identifikátore“.

5. V § 37 odsek 5 znie:

„(5) Ak tento zákon ustanovuje, že sa do matriky zapisujú rodné čísla alebo bezvýznamové identifikátory, vzťahuje sa toto ustanovenie na štátnych občanov Slovenskej republiky. Na cudzincov sa vzťahuje len za predpokladu, že im príslušný orgán pridelil rodné číslo15) alebo bezvýznamový identifikátor.15aa)“.

6. Za § 37c sa vkladá § 37d, ktorý vrátane nadpisu znie:

„**§ 37d**

**Prechodné ustanovenie k úpravám účinným od 1. apríla 2020**

1. Do 31. marca 2030 sa do knihy narodenia zapisuje aj rodné číslo dieťaťa a rodné čísla rodičov dieťaťa, do knihy manželstiev sa zapisujú aj rodné čísla manželov a rodné čísla svedkov, do knihy úmrtí sa zapisuje aj rodné číslo zomretého.
2. Do 31. marca 2030 sa vydáva rodný list, ktorý obsahuje aj rodné číslo dieťaťa a rodné čísla rodičov, sobášny list, ktorý obsahuje aj rodné čísla manželov, úmrtný list, ktorý obsahuje aj rodné číslo zomretého.
3. Do 31. marca 2030 zápisnica o uzavretí manželstva musí obsahovať aj rodné čísla snúbencov a svedkov“.

**Čl. III**

Zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení zákona č. 369/1999 Z. z., zákona č. 441/2001 Z. z., zákona č. 660/2002 Z. z., zákona č. 174/2004 Z. z., zákona č. 215/2004 Z. z., zákona č. 454/2004 Z. z, zákona č. 523/2004 Z. z., zákona č. 224/2006 Z. z., zákona č. 335/2007 Z. z., zákona č. 216/2008 Z. z., zákona č. 49/2012 Z. z., zákona č. 190/2013 Z. z., zákona č. 335/2014 Z. z., zákona č. [125/2015 Z. z.](https://www.noveaspi.sk/products/lawText/1/46955/1/ASPI%253A/125/2015%20Z.z.), zákona č. [125/2016 Z. z.](https://www.noveaspi.sk/products/lawText/1/46955/1/ASPI%253A/125/2015%20Z.z.), zákona č. [254/2016 Z. z](https://www.noveaspi.sk/products/lawText/1/46955/1/ASPI%253A/254/2016%20Z.z.)., zákona č. 177/2018 Z. z. a zákona č. 211/2019 Z. z. sa mení a dopĺňa takto:

1. V § 4 ods. 6 písm. a) šiestom bode sa na konci pripájajú tieto slová: „alebo bezvýznamový identifikátor“.

2. V § 4 ods. 6 písm. b) prvom bode sa za slová „rodné číslo“ vkladajú slová „alebo bezvýznamový identifikátor“.

3. V § 11 písm. c) sa na konci pripájajú tieto slová: „alebo bezvýznamový identifikátor“.

4. V § 15 písm. a) piatom bode sa na konci pripájajú tieto slová: „a bezvýznamový identifikátor“.

5. V § 15 písm. c) bode 1d sa na konci pripájajú tieto slová: „a bezvýznamový identifikátor“.

6. V § 15 písm. c) bode 2d sa na konci pripájajú tieto slová: „a bezvýznamový identifikátor“.

7. V § 15 písm. c) bode 3d sa na konci pripájajú tieto slová: „a bezvýznamový identifikátor“.

8. V § 15 písm. c) bode 4d sa na konci pripájajú tieto slová: „a bezvýznamový identifikátor“.

9. V § 16 písm. a) piatom bode sa na konci pripájajú tieto slová: „a bezvýznamový identifikátor“.

10. V § 16 písm. c) bode 1d sa na konci pripájajú tieto slová: „a bezvýznamový identifikátor“.

11. V § 16 písm. c) bode 2d sa na konci pripájajú tieto slová: „a bezvýznamový identifikátor“.

12. V § 16 písm. c) bode 3d sa na konci pripájajú tieto slová: „a bezvýznamový identifikátor“.

13. V § 16 písm. c) bode 4d sa na konci pripájajú tieto slová: „a bezvýznamový identifikátor“.

14. V § 23 ods. 1 písm. a) sa za slová „rodné číslo“ vkladajú slová „alebo bezvýznamový identifikátor“.

15. V § 23 ods. 1 písmeno b) znie:

„b) meno a priezvisko, prípadne dátum narodenia alebo rodné číslo alebo bezvýznamový identifikátor obyvateľa, ktorého pobyt sa požaduje oznámiť,“.

16. V § 25 ods. 1 sa na konci pripája táto veta:

„Ministerstvo je oprávnené vyberať z registra fyzických osôb údaje súvisiace s vydaním osvedčenia o bezvýznamovom identifikátore podľa osobitného predpisu.10a)“.

Poznámka pod čiarou k odkazu 10a) znie:

„10a) § 10 ods. 2 zákona č. .../2019 Z. z. o základných identifikátoroch fyzickej osoby a o zmene a doplnení niektorých zákonov.“.

**Čl. IV**

Zákon č. 224/2006 Z. z. o občianskych preukazoch a o zmene a doplnení niektorých zákonov v znení zákona č. 693/2006 Z. z., zákona č. 647/2007 Z. z., zákona č. 445/2008 Z. z., zákona č. 49/2012 Z. z., zákona č. 336/2012 Z. z., zákona č. 125/2015 Z. z., zákona č. 272/2016 Z. z., zákona č. [351/2017 Z. z.](https://www.noveaspi.sk/products/lawText/1/62661/1/ASPI%253A/351/2017%20Z.z.) a zákona č. 211/2019 Z. z. sa mení a dopĺňa takto:

1. V § 3 ods. 1 prvej vete a § 13 ods. 3 písm. h) sa slová „rodné číslo“ nahrádzajú slovami „bezvýznamový identifikátor“.

2. V § 7 ods. 2 písm. b) sa na konci pripájajú tieto slová: „alebo bezvýznamového identifikátora“.

3. V § 8 ods. 1 písmeno a) znie:

„a) rodný list; ak nie je na rodnom liste uvedené rodné číslo alebo bezvýznamový identifikátor, aj doklad o rodnom čísle3) alebo doklad o bezvýznamovom identifikátore,3a)“.

Poznámka pod čiarou k odkazu 3a znie:

„3a) § 10 ods. 2 zákona č. .../2019 Z. z. o základných identifikátoroch fyzickej osoby a o zmene a doplnení niektorých zákonov.“.

4. V § 8 ods. 2 sa na konci pripájajú tieto slová: „alebo bezvýznamový identifikátor“.

5. V § 8 ods. 3 sa za slová „rodného čísla“ vkladá čiarka a slová „bezvýznamového identifikátora“.

6. V § 15 ods. 2 písmeno b) znie:

„b) rodné číslo a bezvýznamový identifikátor, ak tieto údaje občiansky preukaz obsahuje,“.

7. Za § 17b sa vkladá § 17c, ktorý vrátane nadpisu znie:

„**§ 17c**

**Prechodné ustanovenie k úpravám účinným od 1. apríla 2020**

1. Do 31. marca 2030 sa vydáva občiansky preukaz, ktorý obsahuje aj rodné číslo občana. Do 31. decembra 2021 možno vydávať občianske preukazy, ktoré obsahujú bezvýznamový identifikátor, len v elektronickom čipe.
2. Do 31. marca 2030 sa na potvrdení uvádza aj rodné číslo občana.“.

**Čl. V**

Zákon č. 647/2007 Z. z. o cestovných dokladoch a o zmene a doplnení niektorých zákonov v znení zákona č. 445/2008 Z. z., zákona č. 336/2012 Z. z., zákona č. 176/2015 Z. z., zákona č. 444/2015 Z. z. a zákona č. 125/2016 Z. z. sa mení a dopĺňa takto:

1. V § 5 ods. 1 písm. c), § 12 ods. 6, § 29 ods. 2 písm. c) sa slová „rodné číslo“ nahrádzajú slovami „bezvýznamový identifikátor“.
2. V § 8 ods. 1 sa slová „okresné riaditeľstvo Policajného zboru príslušné“ nahrádzajú slovami „útvar Policajného zboru príslušný na vydávanie cestovných dokladov“.
3. V § 12 odsek 2 znie:

„(2) Zastupiteľský úrad požiada pred vydaním náhradného cestovného dokladu Ministerstvo vnútra Slovenskej republiky o overenie totožnosti a údajov uvádzaných v žiadosti o vydanie náhradného cestovného dokladu, ak občan nemôže príslušnými dokladmi preukázať ich pravdivosť a úplnosť.“.

1. V § 14 sa vypúšťajú slová „na žiadosť občana Európskej únie“.
2. V poznámke pod čiarou k odkazu 14 sa slová „§ 43 ods. 5 písm. n), § 44 ods. 5 písm. o) a § 106a zákona“ nahrádzajú slovom „zákon“.
3. V § 16 ods. 4 sa vypúšťa písmeno b). Doterajšie písmená c) až j) sa označujú ako písmená b) až i).
4. § 16 sa dopĺňa odsekom 9, ktorý znie:

„(9) Zastupiteľský úrad požiada pred spracovaním žiadosti o vydanie cestovného dokladu Ministerstvo vnútra Slovenskej republiky o overenie totožnosti a údajov uvádzaných v žiadosti, ak občan nemôže príslušnými dokladmi preukázať ich pravdivosť a úplnosť.“.

1. V § 17 ods. 6 prvej vete sa vypúšťa slovo „osvedčenej“.
2. V § 18 ods. 4 druhej vete sa za slovo „žiadateľom“ vkladajú slová „v krajine pôsobnosti príslušného zastupiteľského úradu“.
3. V § 24 ods. 1 sa na konci pripája táto veta: „Na konanie o odňatí cestovného dokladu sa nevzťahuje § 18 ods. 3 správneho poriadku.“.
4. V § 24 ods. 2 sa za slovo „vydal“ vkladá čiarka a slová „alebo príslušník Policajného zboru“.
5. V § 29 ods. 2 písmeno c) znie:

 „c) rodné číslo držiteľa a jeho bezvýznamový identifikátor, ak tieto údaje cestovný doklad obsahuje,“.

1. V § 29 sa za odsek 3 vkladá nový odsek 4, ktorý znie:

„(4) Na účel overenia totožnosti žiadateľa o vydanie náhradného cestovného dokladu alebo žiadateľa o vydanie cestovného dokladu sa zastupiteľskému úradu poskytujú údaje podľa odseku 2.“.

 Doterajšie odseky 4 a 5 sa označujú ako odseky 5 a 6.

1. V § 30 ods. 1 písm. j) sa na konci pripájajú tieto slová: „alebo do oznámenia o strate alebo odcudzení cestovného dokladu,“.
2. Za § 35a sa vkladá § 35b, ktorý vrátane nadpisu znie:

„**§ 35b**

**Prechodné ustanovenie k úpravám účinným od 1. apríla 2020**

1. Do 31. decembra 2021 možno vydávať cestovné doklady bez bezvýznamového identifikátora.
2. Do 31. marca 2030 sa na cestovnom doklade uvádza aj rodné číslo držiteľa.“.

**Čl. VI**

Zákon č. 404/2011 Z. z. o pobyte cudzincov a o zmene a doplnení niektorých zákonov v znení zákona č. 75/2013 Z. z., zákona č. 388/2013 Z. z., zákona č. 495/2013 Z. z, zákona č. 131/2015 Z. z., zákona č. 353/2015 Z. z., zákona č. 444/2015 Z. z., zákona č. 125/2016 Z. z., zákona č. 82/2017 Z. z., zákona č. 179/2017 Z. z., zákona č. 57/2018 Z. z., zákona č. 68/2018 Z. z., zákona č. 108/2018 Z. z., zákona č. 376/2018 Z. z., nálezu Ústavného súdu Slovenskej republiky č. 70/2019 Z. z. a zákona č. 83/2019 Z. z. sa mení takto:

V § 76 ods. 4 písmeno b) znie:

„b) meno a priezvisko, prípadne dátum narodenia, rodné číslo alebo bezvýznamový identifikátor cudzinca,“.

**Čl. VII**

Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení zákona č. 214/2014 Z. z., zákona č. 29/2015 Z. z., zákona č. 130/2015 Z. z., zákona č. 273/2015 Z. z., zákona č. 272/2016 Z. z., zákona č. 374/2016 Z. z., zákona č. 238/2017 Z. z., zákona č. 69/2018 Z. z., zákona č. 313/2018 Z. z. a zákona č. 211/2019 Z. z. sa mení a dopĺňa takto:

V § 3 písm. n) prvom bode sa slová „iný identifikátor, ak tak ustanoví osobitný predpis“ nahrádzajú slovami „bezvýznamový identifikátor podľa osobitného predpisu.6a)“.

Poznámka pod čiarou k odkazu 6a znie:

„6a) § 3 písm. a) prvý bod zákona č. .../2019 Z. z. o základných identifikátoroch fyzickej osoby a o zmene a doplnení niektorých zákonov.“.

**Čl. VIII**

Zákon č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách) v znení zákona č. 211/2019 Z. z. sa dopĺňa takto:

1. V § 2 ods. 1 sa slová „rodné číslo“ nahrádzajú slovami „bezvýznamový identifikátor“.
2. Za § 18a sa vkladá § 18b, ktorý vrátane nadpisu znie:

„**§ 18b**

**Prechodné ustanovenie k úpravám účinným od 1. apríla 2020**

Do 31. marca 2030 kvalifikovaný certifikát pre elektronický podpis podľa § 2 ods. 1 môže ako osobitný atribút obsahovať rodné číslo podpisovateľa.“.

**Čl. IX**

Tento zákon nadobúda účinnosť 1. apríla 2020 okrem čl. I § 17 a 18, ktoré nadobúdajú účinnosť 1. apríla 2030.

**Príloha**

**zákona č. .../2019 Z. z.**

Ministerstvo vnútra Slovenskej republiky

**Osvedčenie**

**o bezvýznamovom identifikátore**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |

|  |  |
| --- | --- |
| Priezvisko |  |
| Rodné priezvisko |  |
| Predchádzajúce priezvisko |  |
| Meno |  |
| Pohlavie |  |
| Dátum narodenia |  |
| Miesto narodenia |  |
| Štát narodenia |  |

V ...........................................................

dňa ........................................................ Vydal:

(odtlačok pečiatky a podpis)

1. ) Čl. 87 nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. V EÚ L 119, 4. 5. 2016). [↑](#footnote-ref-1)
2. ) § 23a až 23c zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov. [↑](#footnote-ref-2)
3. ) § 2 písm. a) zákona č. 215/2004 Z. z. o ochrane utajovaných skutočností a o zmene a doplnení niektorých zákonov. [↑](#footnote-ref-3)
4. ) Zákon č. 18/2018 Z. z. o ochrane osobných údajov a o zmene a doplnení niektorých zákonov.

 Nariadenie Európskeho parlamentu a rady (EÚ) č. 2016/679. [↑](#footnote-ref-4)
5. ) § 11 a 16 Občianskeho zákonníka [↑](#footnote-ref-5)
6. ) § 2 ods. 2 Obchodného zákonníka. [↑](#footnote-ref-6)
7. ) § 5 písm. o) zákona č. 18/2018 Z. z.

 Čl. 4 ods. 7 nariadenia Európskeho parlamentu a rady (EÚ) č. 2016/679. [↑](#footnote-ref-7)
8. ) Zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov. [↑](#footnote-ref-8)
9. ) Napríklad zákon Národnej rady Slovenskej republiky č. 154/1994 Z. z. o matrikách v znení neskorších predpisov. zákon č. 224/2006 Z. z. o občianskych preukazoch a o zmene a doplnení niektorých zákonov v znení neskorších predpisov, zákon č. 404/2011 Z. z. o pobyte cudzincova o z mene a doplnení niektorých zákonov v znení neskorších predpisov. [↑](#footnote-ref-9)
10. ) § 78 ods. 4 zákona č. 18/2018 Z. z. [↑](#footnote-ref-10)
11. ) Napríklad § 18 ods. 7 zákona č. 570/2005 Z. z. o brannej povinnosti a o zmene a doplnení niektorých zákonov, § 62 zákona č. 281/2015 Z. z. o štátnej službe profesionálnych vojakov a o zmene a doplnení niektorých zákonov. [↑](#footnote-ref-11)
12. ) Čl. 3 ods. 15 nariadenie Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (Ú. v. EÚ L 257, 28.8.2014). § 2 ods. 1 zákona č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách). [↑](#footnote-ref-12)
13. ) § 10 ods. 11 zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov. [↑](#footnote-ref-13)
14. ) Čl. 4 ods. 1 nariadenia Európskeho parlamentu a rady (EÚ) č. 2016/679. [↑](#footnote-ref-14)
15. ) Čl. 15 ods. 1 nariadenia Európskeho parlamentu a rady (EÚ) č. 2016/679. [↑](#footnote-ref-15)
16. ) § 5 ods. 1 zákona č. 305/2013 Z. z. [↑](#footnote-ref-16)
17. ) Zákon č. 224/2006 Z. z. v znení neskorších predpisov. [↑](#footnote-ref-17)
18. ) Zákon č. 647/2007 Z. z. v znení neskorších predpisov. [↑](#footnote-ref-18)
19. ) Zákon Národnej rady Slovenskej republiky č. 154/1994 Z. z. v znení neskorších predpisov. [↑](#footnote-ref-19)
20. ) Zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov. [↑](#footnote-ref-20)
21. ) Čl. 1 Dohovoru, ktorým sa vykonáva Schengenská dohoda zo 14. júna 1985 uzatvorená medzi vládami štátov hospodárskej únie Beneluxu, Nemeckej spolkovej republiky a Francúzskej republiky o postupnom zrušení kontrol na ich spoločných hraniciach (Schengenský dohovor) zo dňa 19. júna 1990. [↑](#footnote-ref-21)
22. ) § 1 ods. 1 zákona Národnej rady Slovenskej republiky č. 270/1995 Z. z. o štátnom jazyku Slovenskej republiky. [↑](#footnote-ref-22)
23. ) Napríklad § 106 ods. 1 zákona č. 36/2005 Z. z. o rodine a o zmene a doplnení niektorých zákonov v znení neskorších predpisov. [↑](#footnote-ref-23)
24. ) Napríklad § 107 ods. 1 zákona č. 36/2005 Z. z. [↑](#footnote-ref-24)
25. ) Napríklad § 117 ods. 3 Trestného poriadku. [↑](#footnote-ref-25)